**ข่าวพยากรณ์และเตือนภัยการระบาดศัตรูพืช !!!**

**สำนักงานเกษตรจังหวัดตราด**

**“ลดต้นทุนและปลอดภัย หากเกษตรกรใช้การจัดการศัตรูพืชแบบผสมผสาน”**

**ประจำเดือน มิถุนายน พ.ศ. 2563 (ฉบับที่ 35/2563)**



**โรคใบจุดสาหร่าย**

ในช่วงนี้มีฝนตกหนัก สภาพอากาศชื้นเหมาะต่อการระบาดของโรคใบจุดสาหร่าย สำนักงานเกษตรจังหวัดตราดจึงขอแจ้งให้เกษตรกรหมั่นสำรวจแปลงไม้ผลและเฝ้าระวังการระบาดของโรคใบจุดสาหร่าย

**สาเหตุ** เกิดจากสาหร่ายสีเขียว *Cephaleuros virescens* Kunze

**ลักษณะอาการ**

โรคจุดสาหร่าย (algal spot) เกิดขึ้นได้ทั้งที่ใบและกิ่ง อาการบนใบจะเห็นเป็นจุดหรือดวงสีเทาอ่อนปนเขียว จุดนูนขึ้นจากผิวใบเล็กน้อย ขอบของจุดมีลักษณะเป็นแฉกๆ ไม่เรียบ จุดเล็กๆ นี้จะขยายใหญ่ขึ้นในสภาพความชื้นสูงและได้รับแสงแดดเพียงพอ เมื่อสาหร่ายแก่ขึ้นจะเปลี่ยนเป็นสีแดงสนิมเหล็ก ลักษณะคล้ายกำมะหยี่ ปรากฏอาการจุดสนิมออกมา ซึ่งเป็นระยะที่สร้างอวัยวะสืบพันธุ์เพื่อแพร่ไปยังส่วนต่างๆ ของต้นพืชจุดสนิมเกิดกระจัดกระจายบนใบทำให้พื้นที่สังเคราะห์แสงของใบลดลง และยังดูดกินน้ำเลี้ยงจากใบพืชทำให้ใบซีดเหลือง และร่วงในที่สุด ส่วนอาการที่กิ่งจะมีลักษณะคล้ายขนนกกำมะหยี่สีแดงหรือสีน้ำตาลแดงขึ้นเป็นหย่อมๆ สาหร่ายจะเข้าทำลายกิ่งเล็กและเจริญปกคลุมผิวกิ่ง ต่อมากิ่งจะแตกและพบสาหร่ายเจริญแน่นหนาที่ผิวเนื้อเยื่อกิ่งที่แตก ต้นพืชที่มีขนาดเล็ก อายุ 1 - 2 ปี มีทรงพุ่มแน่นทึบ และได้รับแสงแดดไม่ทั่วถึงอาจเกิดความเสียหายได้

|  |  |  |
| --- | --- | --- |
| โรคจุดสาหร่าย (Algal Spot) | 450159 | โรคสาหร่ายจุดสนิม |
| P006D007S01A003 |  | **สปอร์** |

ลักษณะอาการของโรคใบจุดสาหร่าย

**พืชอาศัย**

ใบจุดสาหร่ายสามารถเข้าทำลายพืชได้หลายชนิด เช่น เงาะ ทุเรียน มะม่วง ฝรั่ง เป็นต้น

**การแพร่กระจายและฤดูการระบาด**

โรคใบจุดสาหร่ายระบาดมากในช่วงฤดูฝน เนื่องจากสปอร์ของสาหร่ายสามารถแพร่กระจายทางลมและฝน ในสภาพอากาศมีความชื้นสูงและฝนตกชุกสปอร์ของสาหร่ายจะแพร่ระบาดไปยังส่วนอื่นของลำต้นได้ดี นอกจากนี้ยังสามารถระบาดได้ดีในต้นพืชที่มีทรงพุ่มแน่นทึบ

**การป้องกันและกำจัด**

1. ติดตามสถานการณ์โรคจุดสาหร่าย โดยสำรวจสัปดาห์ละครั้ง ในช่วงกรกฎาคม-กันยายน

2. เก็บรวบรวมใบที่เป็นโรคและร่วงหล่นอยู่ในบริเวณสวนไปเผาทำลาย

3. พบอาการของโรคเพียงเล็กน้อย ตัดส่วนที่เป็นโรคไปเผาทำลาย

4. ตัดแต่งทรงพุ่มให้โปร่ง เพื่อลดความชื้นภายในทรงพุ่ม

5. เมื่อพบใบแก่ถูกทำลายมากกว่าร้อยละ 30 ต่อต้น แนะนำให้ใช้สารเคมีคอปเปอร์ออกซีคลอไรด์ 85% WP อัตรา 50 กรัม/น้ำ 20 ลิตร ฉีดพ่นที่ใบให้ทั่วทั้งต้น หรือใช้ฉีดพ่นป้องกันเป็นระยะๆ

**กลุ่มอารักขาพืช สำนักงานเกษตรจังหวัดตราด**

46 ถ. ราษฎร์นิยม ต. บางพระ อ. เมืองตราด จ. ตราด

โทร. ๐๓๙-๕๑ ๑๐๐๘ โทรสาร ๐๓๙-๕๒๓๓๘๕

http://www.trat.doae.go.th

E-mail: trat@doae.go.th

ผู้จัดทำ: นางสาวครองทรัพย์ สิงหราช ที่ปรึกษา: นายสายชล เจริญพร